Torre Mayor

Torre Mayor je mrakodrap v Ciudad de México, hlavnom meste Mexika. S výškou 225,6 m a 55 poschodiami je najvyššou budovou v meste a 15. najvyššou v Latinskej Amerike. Budova sa nachádza na jednej z najvýznamnejších tried v metropole, Paseo de la Reforma. Najvyššou budovou mesta je od dokončenia v roku 2003, kedy predbehla Torre Ejecutiva Pemex vysokú 214 m z 80. rokov 20. storočia. Výstavba sa začala v roku 1999 a bola ukončená na konci roku 2003. Vzhľadom na nebezpečenstvo seizmických otrasov boli do stavby zakomponované viaceré prvky, ktoré znižujú následky zemetrasení. Budova je označovaná ako najodolnejšia proti zemetraseniam; spolu s mrakodrapom U.S. Bank Tower v Los Angeles má vydržať otrasy o sile 8,5 stupňa Richterovej stupnice. 4. decembra 2004 bola pre verejnosť otvorená aj vyhliadková plošina v 52. poschodí budovy, dnes však nie je verejne prístupná. Iné projekty Commons ponúka multimediálne súbory na tému Torre Mayor Externé odkazy Torre Mayor Archivované 2020-08-14 na Wayback Machine v databáze SkyscraperPage.com Torre Mayor v databáze Emporis Zdroj Tento článok je čiastočný alebo úplný preklad článku Torre Mayor na českej Wikipédii.